**Informatīvais ziņojums**

**2013.gada 20. maija Ministru kabineta sēdes darba kārtības punktā**

**“Par Latvijas Republikas nacionālās pozīcijas apstiprināšanu 2013.gada 22. maija Eiropadomes sanāksmei”**

2013.gada 22.maija Eiropadomes paredzēta diskusija par enerģētikas politiku un cīņu ar nodokļu krāpniecību un izvairīšanos no nodokļu nomaksas.

Eiropadome koncentrēsies uz atsevišķiem enerģētikas politikai būtiskiem jautājumiem:

* Kas būtu darāms, lai turpinātu palielināt energoefektivitāti un attīstītu vietējos resursus?
* Kā ES virzīties, lai nodrošinātu nepieciešamās investīcijas modernā enerģētikas infrastruktūrā, vienlaikus cīnoties ar augstu enerģētikas cenu un izmaksu izaicinājumiem?
* Kā enerģētikas politika varētu palīdzēt Eiropai palielināt tās vispārējo ekonomisko konkurētspēju un tādejādi veicināt izaugsmi un nodarbinātību?

Latvija enerģētikas politikas jomā no Eiropadomes sanāksmes sagaida atkārtotu apstiprinājumu ES politiskajai apņemšanās nodrošināt, ka neviena ES dalībvalsts nav izolēta no ES energoapgādes tīkla un tirgus. Tāpat Latvijai šobrīd ir aktuāla un svarīga diskusija par enerģijas cenām un to ietekmi uz konkurētspēju un mājsaimniecībām.

2013.gada marta Eiropadomē tika uzsvērta nepieciešamība pēc „atjaunotiem centieniem uzlabot nodokļu iekasēšanas efektivitāti un cīņu ar izvairīšanos no nodokļu nomaksas”. Sekojot pēdējā laika notikumu attīstībai gan ES, gan globālā mērogā, tika nolemts šo jautājumu iekļaut arī š.g. 22.maija Eiropadomes sanāksmē, lai vienotos par tālāko rīcību un konstatētu paveikto problēmas risināšanā, kā arī dotu politisku impulsu.

Eiropadomes diskusija kalpos arī tam, lai vienotos gatavot spēcīgu un koordinētu ES pozīciju starptautiskajos formātos, piemēram, G8, G20, Ekonomiskās sadarbības un attīstības organizācijā (OECD), kā arī iepretim starptautiskajiem partneriem.

Latvija atbalsta darba turpināšanu un pozīciju koordinēšanu ES līmenī, lai starptautiskajā kontekstā uzlabotu nodokļu iekasēšanas efektivitāti, kā arī apkarotu agresīvu nodokļu plānošanu, ļaunprātīgu izvairīšanos no nodokļu nomaksas un nodokļu krāpniecību. Latvija pozitīvi vērtē un atbalsta iniciatīvu saistībā ar turpmāku tvēruma paplašināšanu automātiskās informācijas apmaiņas jomā ES līmenī, ietverot plašāku ienākumu veidu apjomu.

Papildus sagaidāms, ka Eiropadomes prezidents ziņos par darbu pie Ekonomiskās un monetārās savienības pilnveides. Eiropadomē plānots pieņemt lēmumu par Eiropas Komisijas locekļu skaitu, ko Padome apstiprināja 2012.gada rudenī, kā arī panākt politisku vienošanos par Eiropas Parlamenta lēmumprojektu par Eiropas Parlamenta sastāvu.

Iesniedzējs: ārlietu ministra p.i. D.Pavļuts

Vīza: valsts sekretārs A.Pildegovičs

16.05.2013. 9:07

335

Baiba Čāmāne, 67016259

Baiba.Camane@mfa.gov.lv